Der ligger store udfordringer og nødvendige arbejdsopgaver foran det meget omtalte Fremtidens Plejehjem i Nørresundby. Sådan lyder det umiddelbart i den redegørelse, som Revas netop har offentliggjort over for Ældre- og Handicap-udvalget i Aalborg Kommune. Der rettes kritik af arbejdstilrettelæggelsen, der ifølge Revas bærer præg af en uklar ledelsesstruktur, mangel på støtte til omsætning af visioner til daglig praksis og mangel på opgave og ansvarsbeskrivelse. Og det skaber ifølge rapporten usikkerhed i hverdagen. - Det er en kritik, der også er rejst af de pårørende, og den anerkender vi er berettiget, siger rådmand Thomas Krarup, Konservative. Rapporten konkluderer, at ingen beboere har været i umiddelbar livsfare. Thomas Krarup fastslår, at udvalget i morgen vil blive præsenteret for den handleplan, der også ligger i rapporten fra Revas, og han forventer, at man fra kommunal side følger op på og realiserer alt det, der foreslås. - Vi er allerede i gang med en styrket ledelse, ligesom vi skal have mere personale i plejen, flere såkaldte varme hænder, siger Thomas Krarup.

Opsummering:
Der ligger store udfordringer foran Fremtidens Plejehjem ifølge en ny rapport.